《六州歌头·高皇神武》
宋代·李訦

高皇神武，善驾驭豪英。攘北狄，驱群盗，命天膺。救苍生。奈梦绕沙漠，隔温清，屈和好，召大将，归兵柄，列枢庭。公指汴京。威已振河洛，不顾身烹。失一时机会，嗟左衽吾民。痛岳家军。孰扶倾。

久沉冤愤，七十载，还复遇，帝王真。表遗烈，锡王号，日照临。激士心。始认安刘计，宁祸己，是忠臣。我乘传，访壁垒，想精明。英气凛然若在，仍题扁、昭揭天恩。笑原头芳草，一死不能春。交怨人神。

作者简介：（1144—1220）宋泉州晋江人，祖籍济州钜野，字诚之，号臞庵。李邴孙。以祖荫入仕。历知黄、袁二州，以治绩迁夔州路提点刑狱，除转运判官，擢大理少卿，免归。后起帅广西，除宝谟、敷文阁待制，出知建宁府，奉祠。有《续通鉴长编分类》、《谈丛》等。